b'\n_START_ARTICLE_\nCaroline av Ansbach\n_START_PARAGRAPH_\nWilhelmine Charlotte Caroline av Brandenburg-Ansbach (f\xc3\xb8dt 1.\xc2\xa0mars/ 11.\xc2\xa0mars\xc2\xa01683 i Ansbach i Tyskland; d\xc3\xb8d 20.\xc2\xa0november/ 1.\xc2\xa0desember\xc2\xa01737 i London) var dronning av Storbritannia og Irland og hertuginne av Braunschweig-L\xc3\xbcneburg gjennom sitt ekteskap med kong Georg II av Storbritannia.\n_START_SECTION_\nBakgrunn\n_START_PARAGRAPH_\nHun ble f\xc3\xb8dt i Ansbach i Tyskland som datter av markgreve Johann Friedrich av Brandenburg-Ansbach. Hun var en vakker, intelligent og kultivert kvinne som fikk mange ekteskapstilbud. Hun avviste bl.a. muligheten til \xc3\xa5 bli dronning av Spania fordi hun ikke ville oppgi sin protestantiske tro. Kort tid senere giftet hun seg med Georg, s\xc3\xb8nn av kurfyrsten av Hannover, som senere ble britisk konge. Bryllupet fant sted i Hannover i 1705, og deres f\xc3\xb8rste barn, prins Fredrik Ludvig, ble f\xc3\xb8dt i 1707.\n_START_SECTION_\nDronning\n_START_PARAGRAPH_\nCaroline ble dronning da svigerfaren d\xc3\xb8de i 1727. I de f\xc3\xb8lgende \xc3\xa5rene f\xc3\xb8rte hun og ektemannen en konstant strid med sin eldste s\xc3\xb8nn, tronarvingen Fredrik, fyrste av Wales. Han hadde blitt v\xc3\xa6rende i Tyskland, og flyttet f\xc3\xb8rst til Storbritannia i 1728 da han var voksen. Fredrik delte ikke farens politiske overbevisninger. Straks han hadde giftet seg ba han parlamentet om en \xc3\xb8kning av sine inntekter som faren hadde nektet ham. Caroline hadde personlig valgt s\xc3\xb8nnens brud, Augusta av Sachsen-Coburg-Gotha, men ble snart overbevist om at ekteskapet ikke ville bli lykkelig, noe som imidlertid ikke later til \xc3\xa5 v\xc3\xa6re riktig. En merkelig episode fulgte, da fyrsten av Wales smuglet sin kone ut av huset midt p\xc3\xa5 natten da hun skulle f\xc3\xb8de deres f\xc3\xb8rste barn, for \xc3\xa5 sikre at hans mor ikke var til stede ved f\xc3\xb8dselen._NEWLINE_Caroline fikk ti barn og d\xc3\xb8de i 1737. Hun ble begravet p\xc3\xa5 Westminster Abbey. Hun og hennes ektemann hadde arrangert to matchende sarkofager med avtagbare sider, slik at de kunne hvile ved siden av hverandre da han d\xc3\xb8de 23 \xc3\xa5r senere.'